Minn meta nfetaħ l-isptar Mater Dei, is-CT Scans li saru żdiedu b'aktar mid-doppju. Sa Ottubru ta' din is-sena kienu saru 40,000 CT Scan, meta s-sena li għaddiet saru 31,000. Fl-2008, is-sena li fiha nfetaħ l-isptar Mater Dei kienu saru 14,000 CT Scan. Dawn huma riżultat dirett tal-investiment fis-settur tal-kardjoloġija. Biex din iż-żieda kienet possibbli nxtrat CT Scan ġdida li swiet 'il fuq minn €1,600,000. Permezz ta' din il-magna ġdida, il-kliniċi f'Mater Dei qegħdin jiksbu fost oħrajn dettalji dwar l-arterji tal-qalb daqs meta jsir angiogram. Din il-magna rivoluzzjonarja għandha kapaċità li tieħu mappa dettaljata tal-qalb fi ftit sekondi u għalhekk qed ikun hemm inqas strapazz fuq il-pazjenti. Din is-CT scanner li bdiet topera ftit tax-xhur ilu ma tintużax biss għal ħtiġijiet kardjovaskulari, iżda se tkun tista' tintuża wkoll biex ikunu trattati każijiet ta' kanċer. F'kumment li ta l-Ministru għas-Saħħa, Chris Fearne qal li l-ammont ta' CT Scans li qegħdin isiru llum huwa ħafna akbar minn dak li kien isir fil-passat u dan huwa xhieda ta' kemm il-kura u t-trattamenti mediċi jinbidlu maż-żmien. Dan ma kienx l-uniku investiment. F'diversi apparat u makkinarju li jintuża f'dan il-qasam intefqu kważi ħames miljuni fl-aħħar snin, li parti minnhom ġew kofinanzjati mill-Unjoni Ewropea. Fost oħrajn f'Mater Dei hemm ukoll MRI ġdida li swiet żewġ miljun ewro li qed tkompli tgħin ix-xogħol tar-radjografi u kardjoloġisti. Sar ukoll investiment f'xiri ta' ECG's ġodda, id-Dipartiment tal-Kardjoloġija illum hu mogħni bi 28 magna ġdida tal-ECG li swew total ta' €250,000. Apparat ġdid ieħor huwa dak ta' 3D mapping li wassal biex il-ġimgħa li għaddiet sar intervent uniku f'pajjiżna u l-ewwel wieħed tax-xorta tiegħu. Fil-fatt saret l-ewwel epicardial ablation. Sa Marzu li għadda operazzjoni ta' dan it-tip kienet issir l-Ingilterra bi skariġġ kbir għall-pazjent u għall-familjari tiegħu, kif ukoll b'nefqa akbar fuq kull pazjent. Din mhijiex l-unika operazzjoni sofistikata li saret issir f'pajjiżna fl-aħħar xhur. Fil-fatt permezz ta' apparat ieħor li sar investiment fuqu, il-Brain Lab, operazzjonijiet fir-ras u l-moħħ, fejn f'ċerti każi jitneħħa anke tumur, qegħdin isiru f'pajjiżna minn kirurgu Malti resident l-Ingilterra.